Source: http://www.avf.sk/faq.aspx
Timestamp: 2016-12-05 04:23:01+00:00

Document:
AVF - často kladené otázky
O fondePodporná činnosťVýzvySprávyFAQEnglishKontakty
Domovská stránka > FAQ
Žiadosti (postup / hodnotenie / zmluva)
(Rozbaliť všetko)
(Zbaliť všetko)
Aký je postup pri podávaní žiadosti?
Najprv je potrebné vykonať elektronickú registráciu žiadateľa. Následne je možné vyplniť elektronickú registráciu žiadosti. Po zaregistrovaní kompletne vyplnenej žiadosti v elektronickom systéme je potrebné zaplatiť administratívnu úhradu. Vytlačenú žiadosť v tlačenej podobe (originál + kópia) spolu s potvrdením o zaplatení administratívnej úhrady. Spolu so žiadosťou v tlačenej podobe žiadateľ predkladá aj elektronickú podobu žiadosti a všetkých jej príloh na nosiči CD alebo DVD alebo inom nosiči. Identická kópia žiadosti a všetkých príloh v elektronickej verzii musí byť predložená na jednom nosiči. Žiadosť vrátane všetkých príloh je potrebné doručiť osobne/kuriérom alebo zaslať doporučenou poštou najneskôr do dňa uzávierky uvedeného vo výzve. Žiadosti sa doručujú fondu odo dňa zverejnenia výzvy do dňa, ktorý fond určí vo výzve ako termín na predkladanie žiadostí. Všetky žiadosti doručené počas tohto obdobia sa považujú za doručené ku dňu určenému vo výzve. Pre posúdenie toho, či bola žiadosť doručená v termíne určenom fondom, je pri osobnom doručení alebo pri doručení kuriérom rozhodujúci dátum doručenia žiadosti kancelárii fondu, pri doručení poštou je rozhodujúci dátum poštovej pečiatky. Na žiadosti doručené po termíne uvedenom vo výzve fond neprihliada a kancelária vráti tieto žiadosti žiadateľovi poštou. Takto vrátená žiadosť sa nepovažuje za žiadosť vyradenú podľa § 20 ods. 10 zákona.
Čo nasleduje po podaní žiadosti?
Po doručení žiadosti k termínu uvedenému vo výzve skontroluje kancelária fondu, či žiadosť podal oprávnený žiadateľ podľa § 19 zákona 516/2008 Z. z. a či je žiadosť podaná podľa štruktúry podpornej činnosti fondu na príslušné obdobie. Kancelária skontroluje aj to, či je predložená žiadosť správne vyplnená a či obsahuje všetky povinné prílohy. Zároveň kancelária preskúma úplnosť rozpočtu a súlad žiadosti so zásadami poskytovania finančných prostriedkov fondu. Ak žiadosť nie je správne vyplnená alebo ak neobsahuje všetky povinné prílohy, fond písomne vyzve žiadateľa na doplnenie žiadosti v lehote 10 dní odo dňa doručenia výzvy. Žiadosť, ktorú podal neoprávnený žiadateľ alebo ktorá neobsahuje všetky povinné prílohy a žiadateľ ich nedoplnil ani v dodatočnej lehote, kancelária vyradí z rozhodovacieho procesu. Žiadosť, ktorá je úplná, predloží kancelária na posúdenie príslušnej odbornej komisii. Príslušná odborná komisia posudzuje a hodnotí každú žiadosť predloženú podľa príslušných ustanovení zákona, štatútu a podľa zásad, spôsobu a kritérií hodnotenia žiadostí o finančné prostriedky z fondu. Odborná komisia predkladá žiadosť spolu s jej písomným hodnotením riaditeľovi na rozhodnutie. Po posúdení žiadosti z hľadiska štátnej pomoci a prijatí rozhodnutia riaditeľa podľa § 18 ods. 11. zákona 516/2008 Z. z. predloží riaditeľ rade fondu informáciu o pridelení prostriedkov. V odôvodnenom prípade ak rada zistí, že rozhodnutie o pridelení finančných prostriedkov bolo prijaté v rozpore s čl. 5 ods. 2 písmeno c Štatútu AVF, môže rada uznesením zaviazať riaditeľa, aby toto rozhodnutie zrušil. Po oboznámení sa rady s informáciou riaditeľa kancelária vypracuje a predloží žiadateľovi návrh zmluvy. Žiadateľ môže predložiť nový návrh zmluvy, ktorý podlieha schváleniu rady. V prípade odsúhlasenia nového návrhu zmluvy radou je zmluva podpísaná zo strany fondu riaditeľom a predsedom rady. Po podpise zmluvy žiadateľom nasleduje proces úhrad jednotlivých splátok na základe podmienok stanovených v zmluve. Nasleduje konečné zúčtovanie a odovzdanie dokumentácie špecifikovanej v zmluve so žiadateľom.
Kto bude posudzovať moju žiadosť?
Žiadosti posudzujú členovia odborných komisií pre jednotlivé programy.
Môže komisia požiadať žiadateľa o osobnú prezentáciu a explikáciu žiadosti?
Áno, komisia môže pri jednotlivých žiadostiach rozhodnúť o tom, že vyzve žiadateľa na osobnú prezentáciu a explikáciu jeho žiadosti pred členmi komisie.
Ako dlho trvá posúdenie a vyhodnotenie žiadosti?
Žiadosť sa považuje za doručenú ku dňu určenému vo výzve. O poskytnutí finančných prostriedkov fondu rozhodne riaditeľ do 60 dní odo dňa doručenia žiadosti, ktorá je úplná. V prípade ak 60. deň pripadá na deň pracovného voľna alebo na deň pracovného pokoja, posúva sa lehota rozhodnutia na najbližší pracovný deň.
Je potrebné doložiť pred podpisom zmluvy ešte nejaké dokumenty/doklady?
Áno, v závislosti od typu projektu bude žiadateľ vyzvaný na predloženie doplňujúcich dokumentov a dokladov. Sú to napríklad potvrdenie o neporušení zákazu nelegálneho zamestnávania, potvrdenia od daňového úradu či poisťovní a iné dokumenty v závislosti od charakteru projektu.
Ak fond moju žiadosť vyradí alebo nepodporí, bude mi žiadosť vrátená?
Žiadateľ môže požiadať o vrátenie kópie takejto žiadosti. Na základe požiadania mu bude vrátená tlačená verzia žiadosti s prílohami. Môže si ju osobne vyzdvihnúť na adrese fondu vo vopred dohodnutom termíne oproti podpisu. Fond takéto žiadosti nezasiela žiadateľom ani poštou ani kuriérom. Originály nepodporených žiadostí fond archivuje podľa vnútorného predpisu (Registratúrny poriadok a Registratúrny plán Audiovizuálneho fondu).
Je možné podať na jedno audiovizuálne dielo viac žiadostí v za sebou nasledujúcich termínoch?
Áno, v prípade, že je príprava a realizácia diela časovo náročná a je odôvodnené jej rozdelenie na samostatné projekty (etapy) – napr. vývoj (alebo jeho časť), produkcia a postprodukcia. V takomto prípade je však potrebné najskôr ukončiť predchádzajúcu fázu a až po jej ukončení (vyúčtovaní podpory pridelenej na túto fázu) je možné získať ďalšiu podporu.
Ak získam štipendium, aký je ďalší postup?
Štipendium je účelovo viazaná nenávratná finančná podpora, ktorú fond vypláca jednorazovo alebo opakovane počas presne určeného časového obdobia podľa zmluvy uzavretej podľa § 22. Štipendium nie je potrebné vyúčtovať. Je však potrebné predložiť vecné vyhodnotenie projektu, doklad o účasti na workshope a iné podklady stanovené v zmluve v závislosti od typu projektu, na ktorý je poskytnuté štipendium. V nadväznosti na obsah žiadosti môže byť súčasťou zmluvy aj záväzok príjemcu štipendia uskutočniť prednášku, alebo poskytnúť inú formu odborného výstupu z podujatia, na ktoré bolo štipendium určené.
Ako môžem získať koprodukčný štatút?
Koprodukčný štatút udeľuje fond na základe §32 Zákona o Audiovizuálnom fonde. Audiovizuálne dielo musí spĺňať kritéria Európskeho dohovoru o filmovej koprodukcii.
Financovanie, spolufinancovanie a poplatky
Aká je výška maximálnej podpory?
Výšku maximálnej podpory pre projekty v jednotlivých programoch upravuje dokument Štruktúra podpornej činnosti v aktuálnom roku. Vo výnimočných a odôvodnených prípadoch je možné udeliť jednému projektu aj vyššiu podporu než je uvedená maximálna suma. O takýchto prípadoch rozhoduje riaditeľ Audiovizuálneho fondu podľa § 18 ods. 10 a 11 zákona, výlučne však na základe odôvodneného odporúčania odbornej komisie a po schválení návrhu na uplatnenie takejto výnimky radou Audiovizuálneho fondu.
Aká je výška minimálneho spolufinancovania?
Výšku minimálneho spolufinancovania upravuje dokument Štruktúra podpornej činnosti. Podľa § 18 ods. 10 zákona 516/2008 Z. z fond poskytne dotáciu žiadateľovi o poskytnutie finančných prostriedkov, ktorý písomne preukáže, že má na financovanie projektu, na ktorý sa finančné prostriedky požadujú, zabezpečené spolufinancovanie z vlastných alebo z iných zdrojov.
Ako a čím dokladujem zabezpečené spolufinancovanie projektu?
Povinné spolufinancovanie projektu musí byť uskutočnené formou finančného plnenia z vlastných zdrojov žiadateľa alebo z iných zdrojov. V prípade žiadosti na vývoj projektu musí byť povinné spolufinancovanie uskutočnené výlučne formou finančného plnenia z vlastných zdrojov žiadateľa. Za doklad preukazujúci zabezpečenie povinného spolufinancovania podľa § 18 ods. 10 zákona a vo výške určenej fondom sa považuje najmä koprodukčná zmluva, prísľub banky, zmluva o pôžičke, darovacia listina, doklad o poskytnutí verejných financií, doklad o poskytnutí financií od právnickej osoby alebo od fyzickej osoby, investície producenta (výpis z bankového účtu žiadateľa). Povinné spolufinancovanie je možné dokladovať aj preukázateľne uskutočnenou finančnou úhradou na zabezpečenie autorských práv nevyhnutných na realizáciu projektu, ktorým je vývoj alebo produkcia audiovizuálneho diela; takéto výdavky sú oprávnené, a teda môžu byť použité na dokladovanie povinného spolufinancovania iba v tom prípade, ak vznikli najskôr 12 mesiacov pred počiatočným dátumom oprávnenosti výdavkov. V prípade, ak žiadateľ dokladuje povinné spolufinancovanie projektu takýmito už uskutočnenými výdavkami, nemôže na tieto výdavky zároveň požadovať finančné prostriedky z fondu. Finančnú úhradu iných výdavkov, ktoré vznikli pred dátumom podania žiadosti, nie je možné uplatniť v rámci povinného spolufinancovania, ani nie je možné na tieto výdavky požadovať finančné prostriedky z fondu, avšak je možné ich uviesť v rozpočte projektu ako už uskutočnený vklad producenta nad rámec povinného spolufinancovania.
Platí sa fondu nejaký poplatok za podanie žiadosti? Ak áno, aká je jeho výška?
Podľa zákona o fonde administratívna úhrada za spracovanie žiadosti je 0,1 % z požadovaných finančných prostriedkov, najmenej však 20 € a najviac 300 €. Administratívnu úhradu upravuje §21 Zákona o Audiovizuálnom fonde.
Chcem požiadať o štipendium, som povinný/á uhradiť administratívnu úhradu a som povinný/á preukázať spolufinancovanie?
Nie. Povinnosť uhradiť administratívnu úhradu podľa §21 Zákona o Audiovizuálnom fonde sa vzťahuje iba na dotáciu alebo na pôžičku. Povinnosť preukázať spolufinancovanie sa nevzťahuje na žiadosť o poskytnutie štipendia v súlade s §20 Zákona o Audiovizuálnom fonde.
Aký rozpočet alebo aké doklady musím priložiť k žiadosti o štipendium?
Prílohy potrebné k žiadosti o štipendium upravuje dokument Metodické usmernenie na predkladanie žiadostí o finančné prostriedky z Audiovizuálneho fondu (bod 3.12).
Čo sa považuje za projekt pri podávaní žiadosti v programe 1?
Projektom sa rozumie tá časť vývoja alebo produkcie filmu, na ktorú žiadateľ žiada finančné prostriedky. Projektom pre účely poskytnutia finančných prostriedkov z fondu môže byť aj jednotlivá fáza prípravy alebo realizácie audiovizuálneho diela. Kedy je najbližší termín na podanie žiadosti a kde/kedy sa dozviem ďalšie termíny výziev?
Najbližší termín na podanie žiadostí nájdete vždy v aktuálnej a zverejnenej výzve. Ďalšie výzvy budú priebežne zverejňované na internetovej stránke Audiovizuálneho fondu počas roka.
Na aké položky je možné žiadať v podprogramoch s názvom vývoj?
Na vývoj možno podávať žiadosti najmä na finančne a realizačne náročnejšie projekty, ktorých príprava a realizácia si bude vyžadovať samostatnú etapu vývoja. Patrí sem najmä obsahová príprava projektu vo forme potrebnej na prípravu realizácie projektu (vypracovanie konečnej verzie literárneho scenára/technického scenára pri hraných filmoch, treatmentu pri dokumentárnych a animovaných filmoch a storyboardu pri animovaných filmoch), tvorba podrobného rozpočtu, harmonogramu, plánu nakrúcania a ďalšie prípravné práce až po prvý filmovací deň. V podprogramoch na vývoj nie je možné žiadať na nákup materiálu, výrobu kostýmov a rekvizít ani na ďalšie náklady, ktoré sú priamou súčasťou výrobnej fázy realizácie projektu (produkcie). Náklady týkajúce sa produkcie je možné vo vývoji uplatniť len v prípade, že je predmetom žiadosti aj výroba trailera, ukážky animácie alebo pilotného dielu seriálu. V takomto prípade žiadateľ predkladá aj podrobný rozpočet na to dielo alebo zvukovoobrazový záznam, ktorého výroba je súčasťou vývoja projektu, na ktorý je žiadosť podaná.
Na aké položky je možné žiadať v podprogramoch s názvom produkcia?
Na jednotlivé podprogramy produkcie je možné podávať žiadosti výlučne na projekty, ktoré už majú dokončený scenár (hrané diela) alebo vyprofilované obsahové zameranie (treatment pre dokumentárne a animované diela a storyboard pre animované diela). V podprogramoch produkcia je možné žiadať finančné prostriedky na jednotlivé položky vo fáze prípravy, nakrúcania a v postprodukcii (po výrobu prvej kombinovanej kópie alebo digitálneho mastra). Pri krátkodobých malých projektoch alebo v prípade finančne a realizačne menej náročných projektov, pri ktorých je neúčelné žiadať osobitne na vývoj, je možné v podprogramoch produkcia žiadať aj na prípravné práce (časť vývoja). Jedná sa najmä o krátkodobé projekty, ktorých náročnosť si nevyžaduje osobitnú dlhodobú prípravu a z časového hľadiska by mohlo byť ohrozené ich dokončenie.
V ktorom z podprogramov možno žiadať na marketingové/propagačné náklady?
V podprogramoch produkcia je možné žiadať i na propagačné materiály ako napríklad výroba DVD, plagáty, titulkovanie, preklad a pod. Nákladová položka, ktorá bola podporená v jednej etape – podprograme, nemôže byť podporená v nasledujúcej etape. V prípade, že boli rozpočtové položky na marketingové/propagačné náklady podporené v podprograme produkcia, nemôžu už byť podporené v podprograme distribúcia. Komisia však bude prihliadať na účel použitia jednotlivých položiek. Napríklad výroba DVD a primeraného množstva plagátov na prezentačné účely na festivaloch a trhoch nie je v rozpore s opodstatnenosťou tlače plagátov a výroby DVD edície v distribúcii.
Možno žiadať vo viacerých podprogramoch súčasne na ten istý projekt?
Nie. V jednom termíne môže žiadosť o dotáciu alebo pôžičku na jeden a ten istý projekt predložiť iba jeden žiadateľ a iba v jednom z programov a podprogramov podpornej činnosti fondu podľa štruktúry podpornej činnosti fondu na príslušné obdobie.
Môžem žiadať v podprogramoch produkcia aj na výrobu filmu o filme?
Áno. Nakoľko film o filme sa považuje za samostatné audiovizuálne dielo, je potrebné podať osobitnú žiadosť (nie ako súčasť na podporu vzniku samotného filmu).
Mám ďalšie otázky, môžem vás kontaktovať? Na koho sa môžem obrátiť?
Kancelária fondu v prípade záujmu poskytuje žiadateľom predbežné konzultácie pre vypracovanie žiadosti. Konzultácie zabezpečujú zamestnanci fondu v termínoch podľa individuálnej dohody so žiadateľom alebo s ním poverenou fyzickou osobou, ak je žiadateľom právnická osoba. Žiadosť o poskytnutie konzultácie môže byť kancelárii doručená písomne poštou, elektronickou poštou, faxom, telefonicky alebo osobne. Jednému žiadateľovi na jeden projekt kancelária poskytne spravidla jednu konzultáciu v nevyhnutnom časovom rozsahu. Kancelária navrhne žiadateľovi termín konzultácie, ktorý žiadateľ potvrdí. Konzultácie sa poskytujú v čase určenom fondom a spravidla v priestoroch kancelárie fondu. Kancelária si vyhradzuje právo odmietnuť žiadosť o konzultáciu z časových alebo z priestorových dôvodov. Kontakt na kanceláriu a administrátorov nájdete v sekcii KONTAKTY.
Projektom sa rozumie tá časť vývoja alebo produkcie filmu, na ktorú žiadateľ žiada finančné prostriedky. Projektom pre účely poskytnutia finančných prostriedkov z fondu môže byť aj jednotlivá fáza prípravy alebo realizácie audiovizuálneho diela.
V ktorých podprogramoch môže podať žiadosť fyzická osoba, ktorá nie je podnikateľom? Fyzická osoba, ktorá nie je podnikateľom, sa môže uchádzať o podporu formou dotácie v podprograme 3.1. (Vydávanie a rozširovanie periodických publikácií alebo neperiodických publikácií z oblasti audiovízie alebo kinematografie) iba v tom prípade, ak žiadateľom je sám autor alebo spoluautor publikácie, na vydanie ktorej sa požadujú finančné prostriedky z fondu. V podprogramoch 3.2. a 3.3. sa môže fyzická osoba uchádzať o dotáciu aj o štipendium. V podprogramoch 3.2, 3.3. a 3.4. môže fyzická osoba nepodnikateľ žiadať o podporu iba v tom prípade, ak aktivita, na ktorú požaduje finančné prostriedky z fondu, nemá charakter podnikateľskej činnosti Fyzická osoba, ktorá nie je podnikateľom, sa môže uchádzať o podporu formou štipendia. Fond poskytuje štipendium výlučne na rozvoj tvorby, vzdelávania a odborného výskumu v oblasti audiovizuálnej kultúry a filmového umenia a to autorom slovenských audiovizuálnych diel a fyzickým osobám, ktoré sa tvorivo, alebo výskumne podieľajú na rozvoji audiovizzuálnej kultúry a priemyslu v Slovenskej republike.
Najčastejšie chyby a nedostatky žiadostíSlovník pojmov

References: § 20
 § 19
 § 18
 čl. 5
 § 22
 §32
 § 18
 § 18
 § 18
 §21
 §21
 §20